โจ ไบเดิน

| โจ ไบเดน |
| --- | --- |
ไบเดิน ใน พ.ศ. 2564

ประธานาธิบดีสหรัฐ คนที่ 46
ดำรงตำแหน่ง 20 มกราคม ค.ศ. 2021 – 20 มกราคม ค.ศ. 2025 (4 ปี)
รองประธานาธิบดี: กมลา แฮร์ริส
ก่อนหน้า: ดอนัลด์ ทรัมป์
ถัดไป: ดอนัลด์ ทรัมป์
รองประธานาธิบดีสหรัฐ คนที่ 47
ดำรงตำแหน่ง 20 มกราคม ค.ศ. 2009 – 20 มกราคม ค.ศ. 2017 (8 ปี)
ประธานาธิบดี: บารัก โอบามา
ก่อนหน้า: ดิก ชีนีย์
ถัดไป: ไมก์ เพนซ์
สมาชิกวุฒิสภาสหรัฐ จาก รัฐเดลาแวร์
ดำรงตำแหน่ง 3 มกราคม ค.ศ. 1973 – 15 มกราคม ค.ศ. 2009 (36 ปี 12 วัน)
ก่อนหน้า: เจ. คาเร็บ บ็อกส์
ถัดไป: เท็ด คอล์ฟแมน
 
ข้อมูลส่วนบุคคล
เกิด: โจเซฟ โรบิเนตต์ ไบเดิน จูเนียร์ 20 พฤศจิกายน พ.ศ. 2485 (82 ปี) สแกรนตัน รัฐเพนซิลเวเนีย สหรัฐ
ศาสนา: โรมันคาทอลิก
พรรคการเมือง: เดโมแครต
คู่สมรส: เนเลีย ฮันเตอร์ (2509 – 2515) จิล ไบเดิน (2520 – ปัจจุบัน)
บุตร: โบ ฮันเตอร์ เนโอมี แอชลีย์
การศึกษา: มหาวิทยาลัยเดลาแวร์ (ศิลปศาสตรบัณฑิต) มหาวิทยาลัยซีราคิวส์ (JD)
วิชาชีพ: นักกฎหมาย
ลายมือชื่อ: 

โจเซฟ โรบิเนตต์ ไบเดิน จูเนียร์ (อังกฤษ: Joseph Robinette Biden, Jr., ออกเสียง: /ˈbaɪdən/; เกิด 20 พฤศจิกายน พ.ศ. 2485) เป็นนักการเมืองชาวอเมริกัน ซึ่งดำรงตำแหน่งประธานาธิบดีสหรัฐ คนที่ 46 ตั้งแต่ พ.ศ. 2564 ถึง 2568 สังกัดพรรคเดโมแครต เคยดำรงตำแหน่งรองประธานาธิบดีสหรัฐ คนที่ 47 ตั้งแต่ พ.ศ. 2552 ถึง 2560 และสมาชิกวุฒิสภาสหรัฐจากรัฐเดลาแวร์ ตั้งแต่ พ.ศ. 2516 ถึง 2552
ไบเดินเกิดที่เมืองสแครนตัน ในรัฐเพนซิลเวเนีย และอาศัยอยู่ที่เมืองนี้จนอายุได้ 10 ขวบจึงได้ย้ายมาอยู่ที่เมืองเดลาแวร์จวบจนปัจจุบัน เขาได้เริ่มศึกษาที่มหาวิทยาลัยเดลาแวร์ และได้รับปริญญาด้านกฎหมายจากมหาวิทยาลัยซีราคิวส์ ใน พ.ศ. 2511 ไบเดินประกอบอาชีพเป็นทนายความตั้งแต่ปี 2512 และได้รับเลือกให้เป็นหนึ่งในคณะลูกขุนเมื่อปี 2513 ไบเดินเข้ามารับตำแหน่งสมาชิกวุฒิสภาครั้งแรกในปี 2515 โดยการเลือกตั้ง ทำให้กลายเป็นสมาชิกวุฒิสภาที่อายุน้อยที่สุดเป็นอันดับ 5 ที่ได้เข้ามารับตำแหน่งในประวัติศาสตร์การเมืองสหรัฐ โดยมีอายุเพียง 29 ปี ในสมัยแรก จากนั้น เขาก็ชนะการเลือกตั้งอีกครั้งในปี 2521, 2527, 2533, 2539 และ 2545 นับว่าเป็นสมาชิกวุฒิสภาที่ครองตำแหน่งมานานที่สุดเป็นอันดับ 6 ในประวัติศาสตร์อีกด้วย
ไบเดินเป็นสมาชิกของคณะกรรมาธิการความสัมพันธ์ต่างประเทศมายาวนานจนเป็นประธานของคณะกรรมการชุดนี้ ศิลปะการเจรจาของเขาเคยนำมาซึ่งความช่วยเหลือทางการทหารของสหรัฐและการเข้าแทรกแซงในสงครามบอสเนีย เขาออกเสียงสนับสนุนนโยบายการแก้ปัญหาสงครามอิรัก แต่ต่อมาได้ประกาศจุดยืนว่าอยากให้มีการเปลี่ยนแปลงยุทธศาสตร์ดังกล่าว นอกจากนั้น ไบเดินยังได้ดำรงตำแหน่งประธานของคณะกรรมาธิการศาลยุติธรรมสำหรับสมาชิกวุฒิสภาอีกด้วย โดยมีส่วนในเรื่องของยาเสพติด อาชญากรรม การป้องกันภัย และสิทธิพลเมือง และยังเป็นแกนนำในการเสนอกฎหมายว่าด้วยการควบคุมอาชญากรรมการใช้ความรุนแรงและการบีบบังคับ และกฎหมายว่าด้วยการคุกคามสตรี
ไบเดินเคยลงสมัครชิงตำแหน่งตัวแทนพรรคเดโมแครตเพื่อเข้าชิงตำแหน่งประธานาธิบดีสหรัฐใน พ.ศ. 2531 และ พ.ศ. 2551 แต่ไม่ประสบความสำเร็จทั้งสองครั้ง แต่ใน พ.ศ. 2551 บารัก โอบามา ผู้สมัครที่ได้ตำแหน่งตัวแทนพรรคเดโมแครตตัดสินใจเลือกไบเดินเป็นตัวแทนพรรคเดโมแครตเป็นคู่สมัครในการเลือกตั้ง พ.ศ. 2551 นี้ และได้รับเลือกตั้งเป็นรองประธานาธิบดี ในเดือนมกราคม 2560 ไบเดินได้รับรางวัลเกียรติยศเหรียญอิสรภาพประธานาธิบดีจากประธานาธิบดีโอบามา ในเดือนเมษายน พ.ศ. 2562 ไบเดินประกาศลงสมัครชิงตำแหน่งประธานาธิบดีใน พ.ศ. 2563 ในเดือนมิถุนายน 2563 เขามีคุณสมบัติตามเกณฑ์จากคณะผู้ออกเสียงที่จำเป็นเพื่อให้ได้รับการเสนอชื่อจากพรรค และเมื่อวันที่ 11 สิงหาคม ไบเดินประกาศให้กมลา แฮร์ริส เป็นคู่สมัครรับเลือกตั้ง จนในวันที่ 7 พฤศจิกายน พ.ศ. 2563 ไบเดินได้รับชัยชนะจากการเลือกตั้งเหนือดอนัลด์ ทรัมป์ และเข้าพิธีสาบานตนเพื่อเมื่อวันที่ 20 มกราคม พ.ศ. 2564 ทั้งนี้ ไบเดินเป็นประธานาธิบดีที่มีอายุมากที่สุดในประวัติศาสตร์ เป็นคนแรกจากรัฐเดลาแวร์ และคนแรกที่มีรองประธานาธิบดีเป็นสุภาพสตรี
นโยบายเร่งด่วนของไบเดินคือการฟื้นฟูประเทศจากการระบาดของโควิด-19 เขาลงนามในแผนกระตุ้นเศรษฐกิจเร่งด่วนซึ่งเป็นการเน้นมาตรการระยะสั้นในการเยียวยาชาวอเมริกันผู้ได้รับผลกระทบ เขายังลงนามในกฎหมายสำคัญอื่น ๆ อาทิ กฎหมายลงทุนโครงสร้างพื้นฐานมูลค่ากว่า 1.2 ล้านล้านดอลลาร์เพื่อพัฒนาสาธารณูปโภค และโครงสร้างพื้นฐานด้านพลังงานสะอาด และยังรับรองกฎหมายการสมรสของคู่รักเพศเดียวกันและสนับสนุนกลุ่มบุคคลที่มีความหลากหลายทางเพศ ในวาระดำรงตำแหน่งของเขายังมีเหตุการณ์สำคัญในการแต่งตั้ง เคตันจี บราวน์ แจ็กสัน สตรีผิวดำคนแรกซึ่งดำรงตำแหน่งผู้พิพากษาศาลสูงสุดสหรัฐ ไบเดินยังมีส่วนร่วมในความตกลงปารีสเพื่อมุ่งเน้นการแก้ปัญหาการเปลี่ยนแปลงสภาพภูมิอากาศ เขามีคำสั่งให้ถอนกำลังทหารสหรัฐออกจากอัฟกานิสถานซึ่งเริ่มมีการเจรจามาตั้งแต่สมัยของทรัมป์ ในช่วงเวลาดังกล่าว ได้เกิดเหตุการณ์การรุกของตอลิบาน พ.ศ. 2564 ซึ่งถือเป็นการสิ้นสุดของรัฐบาลสาธารณรัฐอิสลามอัฟกานิสถาน ไบเดินยังร่วมลงนามในออคัส กติกาสัญญาไตรภาคีระหว่างออสเตรเลีย สหราชอาณาจักร และสหรัฐ เพื่อช่วยเหลือออสเตรเลียในการพัฒนาเรือดำน้ำพลังงานนิวเคลียร์ เขาตอบโต้การรุกรานยูเครนโดยรัสเซีย พ.ศ. 2565 ด้วยการกำหนดมาตรการคว่ำบาตรต่อรัสเซีย และช่วยเหลือการส่งมอบอาวุธไปยังยูเครน ไบเดินยังให้การสนับสนุนอิสราเอลในสงครามอิสราเอล–ฮะมาส พ.ศ. 2566 และประณามการกระทำของฮะมาสและกลุ่มติดอาวุธอื่น ๆ ว่าเป็นการก่อการร้าย
ไบเดินประกาศลงสมัครเลือกตั้งเป็นสมัยที่สองในปี 2566 แม้จะเต็มไปด้วยข้อกังวลเกี่ยวกับสุขภาพและอายุของเขา ก่อนจะประกาศถอนตัวในปีต่อมา แม้จะได้รับการเสนอชื่อในฐานะตัวแทนพรรคเพื่อลงชิงตำแหน่ง เขาหันไปสนับสนุนกมลา แฮร์ริส ให้ลงสมัครแทน อย่างไรก็ตาม แฮร์ริสแพ้การเลือกตั้งต่อทรัมป์ในวันที่ 5 พฤศจิกายน พ.ศ. 2567 จากผลสำรวจโดยบริษัทจัดทำโพลชื่อดังอย่างแกลลัพพบว่า ไบเดินได้รับคะแนนนิยมตลอดวาระการดำรงตำแหน่งอยู่ที่ 42.2% เขาได้รับการจัดอันดับโดยนักประวัติศาสตร์ให้อยู่ในควอร์ไทล์ที่ 2 ตามการจัดอันดับประธานาธิบดีของสหรัฐ